Dnes veľmi obľúbený typ rodinného domu.
plošne rozľahlý,
s veľkou sedlovou strechou,
vyžadujúci pomerne veľký pozemok,
z energetického hľadiska nie veľmi vhodný (veľká plocha obvodových stien a neobytné podkrovie)
nemá schodisko
teší sa obrovskej popularite, lebo je pekný na pohľad
Toľko na jeho predstavenie, ale k otázke.
V ostatnom období je trend realizovať bungalowy, ktoré  nemajú tuhú stropnú dosku (monolitickú alebo keramickú). Majú len sadrokartónový podhľad zavesený na väzníkovom krove. Stáva sa aj to, že u tohto typu domu nie sú stredové nosné steny, nosný je len obvod domu. Je to v snahe architekta alebo samotného stavebníka ušetriť na murive resp. urobiť dispozíciu domu do  budúcna variabilnú.
Pozor však na to, pretože absenciou tuhého stropu a vnútorných nosných stien je objekt nepomerne „mäkší“ z hľadiska vodorovnej priestorovej tuhosti. A práve tej je nutné pri zmene klímy venovať zvýšenú pozornosť (častejšie víchrice, resp. prvé tornáda aj v našich zemepisných polohách ). U bungalowu nedať tuhý strop (monolit alebo keramický strop) a nahradiť ho sadrokartónovým podhľadom len preto, že je to o niečo lacnejšie je do budúcna prinajmenšom nezodpovedné. A z hľadiska klímy v samotnom dome:  SDK podhľad namiesto tuhého stropu tiež nie je výhra. SDK na rozdiel od keramiky a betónu nemá akumulačnú schopnosť (v lete udržovať chlad a v zime udržovať teplo).